Марко Ганчев
Молитва на Спасителя

chitanka.info

От гвоздеите раните успяха да зараснат,

но от почуда, Господи, ръце разпервам разпнат.

Така и не разбраха, че с гвоздеи върху ми

се мъчиш от небето да им забиеш думи.

Митът бе много ясен: че всеки през живота

си влачи лично кръста към своята Голгота —

невинен да го разпнат на кръста, чрез което

духът му се възнася, надмогнал битието.

Това му бе подтекстът, а не светът да чака

мъдрецът да изкупва вината на глупака.

А на това все още мъдреца принуждават.

О, Господи, прости им, не знаят какво правят…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.